山南行
作者：陸游
朝代：宋

paragraphs: 我行山南已三日，如繩大路東西出。
平川沃野望不盡，麥隴青青桑鬱鬱。
地近函秦氣俗豪，鞦韆蹴鞠分朋曹。
苜蓿連雲馬蹄健，楊柳夾道車聲高。
古來歴歴興亡處，舉目山川尚如故。
將軍壇上冷雲低，丞相祠前春日暮。
國家四紀失中原，師出江淮未易吞。
會看金鼓從天下，却用關中作本根。